Waray-Waray News: Kumpyansa an Malacaņang nga magmamabakod ngan magmamatibaksi pa an ekonomiya hiton 2010
Manila (21 December) -- Nagpahayag hin pagsarig an Malacaņang nga magmamabakod ngan magmamatibaksi pa an ekonomiya han nasud hiton 2010 tungod han mga reporma ha ekonomiya nga gindumara ni Pangulo Gloria Macapagal-Arroyo ngan tungod gihapon han nagtitikadamo nga mga nasud nga nakakabawi na tikang han maluya nga ekonomiya.
Nagpahayag hi Presidential Spokesperson for Economic Affairs Gary Olivar, dida hin usa nga pamaki-ana ha iya ha DZRB Radyo ng Bayan, nga puede igpadayon han masunod nga presidente an mga reporma ha ekonomiya nga nahiplastar na ni Pangulo Arroyo.
Ha pagbanabana ni Olivar, magpapadayon pag-ursa an komersyo han nasud ngada han panguna nga mga kasosyo hini. Nalalantaw gihapon niya nga magmamadamo an panginahanglan hin mga produkto ngan konsumo ha lokal nga merkado ngan ini en labaw pa nga magsusustiner han ekonomiya sunod nga tuig.
Mahinunumdoman nga ginkakarkulo han National Economic and Development Authority (NEDA) nga mahitaas an gross domestic product (GDP) hin 2.6 ngada hin 3.6 porsyento hiton sunod nga tuig. Kon matabo daw ini, ginlalaoman nga makakabalik an nasud ngada ha estado hin pankamaihaan nga pag-ursa.
Sigun pa kan Olivar, nagpapabilin nga makusog nga pwersa ha luyo han nagtitika-upay nga ekonomiya han Pilipinas an mga kwarta nga iginpapadara nganhi ha nasud han mga Overseas Filipino Workers (OFWs), an outsourcing ngan offshoring sector ngan an mga puhonan tikang han pribado nga sektor.
Iginpahayag anti mano han NEDA nga an nagduduso pagpa-ursa han nasud yana nga tuig amo an komersyo, turismo ngan business process outsourcing, konstruksyon, pagmina ngan pagtaga baras ngan bato, mga serbisyo han gobyerno, ngan air transportation.
Para hiton sunod nga tuig, ginbabanabana han NEDA nga an iba nga mga magduduso han pag-ursa han nasud en magtitikang hiton, manufacturing, finance, transportasyon, communication ngan storage, ngan an mga sektor ha agrikultura.
Bisan han mahinay nga pag-ursa han GDP han nasud kon igkukumparar han mga nablabay nga mga katuigan, usa an Pilipinas han pipirapirahay la nga mga kahagrani nga nasud ha Asya nga nagkaada hin positibo nga pag-ursa ha butnga hin pankalibutan nga krisis ha ekonomiya. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn